-----------------------------------------------------------------------
  1. ปัจจัยความเสี่ยง

  -----------------------------------------------------------------------

ความเสี่ยงจากการดำเนินธุรกิจ

1. ความเสี่ยงของลักษณะตัวสินค้าที่ขึ้นอยู่กับกระแสความนิยม
และภาวะเศรษฐกิจของประเทศผู้ซื้อสินค้า

บริษัทมีรายได้หลักจากการการจำหน่ายเครื่องเล่นปาเป้าอิเลคทรอนิคส์ โต๊ะพูล โต๊ะฟุตบอล
โดยเป็นการจำหน่ายให้กับตลาดต่างประเทศทั้งหมด โดยเฉพาะในประเทศญี่ปุ่น
ปัจจุบันบริษัทอยู่ในช่วงการพัฒนาตลาดใหม่ เพื่อทำให้กระแสความนิยมแผ่กระจายไปยังประเทศต่างๆ
เพิ่มมากขึ้น เช่น ประเทศไต้หวัน ประเทศเกาหลี ประเทศออสเตรเลียและประเทศนิวซีแลนด์
เป็นต้น ทั้งนี้ สินค้าประเภทนี้จะเติบโตตามกระแสความนิยมของสังคมในขณะเวลาใดเวลาหนึ่ง
หากประชาชนในประเทศเหล่านี้เปลี่ยนแปลงกระแสความนิยม
บริษัทก็อาจได้รับผลกระทบทางรายได้จากการลดลงของยอดขายสินค้า อย่างไรก็ตาม
กระแสความนิยมในแต่ละภูมิภาคและแต่ละประเทศจะเกิดขึ้นในเวลาที่ไม่พร้อมกัน
หากขณะเวลาใดเวลาหนึ่ง กระแสนิยมของประเทศหนึ่งลดลง กระแสความนิยมในประเทศอื่นๆ
ก็อาจกำลังอยู่ในภาวะความนิยมสูงสุด หรืออยู่ในช่วงเริ่มต้นของความนิยม
ซึ่งผู้บริหารของบริษัทเข้าใจลักษณะพฤติกรรมของผู้บริโภคดังกล่าวเป็นอย่างดี
และได้มีการวางแผนการพัฒนาด้านการตลาดไปยังประเทศต่างๆ ทั่วโลก
เพื่อรองรับการเปลี่ยนแปลงที่จะเกิดขึ้นดังกล่าว
และช่วยลดผลกระทบของความผันผวนของรายได้ของบริษัท

นอกจากนี้ อาจพิจารณาได้ว่าการบริโภคสินค้าดังกล่าวมีความสัมพันธ์กับรายได้ของประชากร
และภาวะเศรษฐกิจของประเทศในขณะนั้นๆ ด้วย
ดังจะเห็นได้ว่าส่วนใหญ่สินค้าของบริษัทจะจำหน่ายไปยังประเทศที่มีฐานะทางเศรษฐกิจดี
ประชากรมีรายได้ค่อนข้างสูงพอที่จะสามารถหาความบันเทิงหรือการพักผ่อนหย่อนใจกับเครื่องเล่นเหล่านี้ได้

2. ความเสี่ยงด้านการพึ่งพิงลูกค้ารายใหญ่และหรือลูกค้าน้อยราย

จากการที่บริษัทได้ทำสัญญาซื้อตราสินค้า “Medalist” จาก MMC
เพื่อรับสิทธิแต่เพียงผู้เดียวในการจำหน่ายเครื่องเล่นปาเป้าอิเล็คทรอนิคส์ให้แก่ลูกค้าได้โดยตรงในพื้นที่ทั่วโลกยกเว้นเพียงประเทศต่างๆ
ในทวีปอเมริกา ประเทศรัสเซีย ประเทศจีนและประเทศอินเดีย
ทำให้บริษัทมีรายได้จากการจำหน่ายสินค้าให้แก่ลูกค้าในสัดส่วนที่เกินกว่าร้อยละ 30 คือ Taito
Corporation และ MMC โดยมีสัดส่วนร้อยละ 45 และ 43 ตามลำดับ ซึ่งแสดงให้เห็นว่า
บริษัทมีความเสี่ยงจากการพึ่งพิงลูกค้ารายใหญ่ หากบริษัทสูญเสียลูกค้าทั้งสองรายดังกล่าวไป
อาจมีผลกระทบต่อผลประกอบการของบริษัทอย่างมีนัยสำคัญ

อย่างไรก็ตาม บริษัทมีความเชื่อมั่นว่า ด้วยความสัมพันธ์ที่ดีระหว่างกันกับ MMC และ Taito
Corporation บริษัทจะสามารถความคุมความเสี่ยงดังกล่าวได้ เนื่องจาก MMC
เป็นลูกค้าที่ดีของบริษัทมาโดยตลอดตั้งแต่ปี 2545 อีกทั้ง ณ ปัจจุบัน ยังมีสถานะเป็นผู้ถือหุ้น
และมีตัวแทนเข้าดำรงตำแหน่งกรรมการของบริษัท
ซึ่งมีนโยบายร่วมกันที่จะพัฒนาและร่วมบริหารให้บริษัทเติบโตอย่างมั่นคง สำหรับ Taito
Corporation นั้น เป็นลูกค้าหลักของ MMC ตั้งแต่ MMC เข้ามาทำการตลาดในประเทศญี่ปุ่น และ
ณ ปัจจุบัน ยังคงเป็นลูกค้าที่ดีของบริษัทมาโดยตลอด นอกจากนี้
บริษัทมีนโยบายส่งเสริมการทำกิจกรรมด้านการตลาดเพิ่มขึ้นเพื่อเพิ่มและขยายช่องทางการจำหน่ายสินค้าของบริษัท
โดยปัจจุบันได้ขยายตลาดไปยังประเทศต่างๆ เช่น ประเทศไต้หวัน ประเทศออสเตรเลีย
ประเทศนิวซีแลนด์ และประเทศเกาหลี เป็นต้น ซึ่งจะส่งผลให้บริษัทมีลูกค้ารายใหม่ๆ เพิ่มขึ้น
และทำให้สัดส่วนการพึ่งพิงรายได้จากลูกค้าทั้งสองดังกล่าวลดลง

3. ความเสี่ยงจากการพึ่งพิงผลิตภัณฑ์ชนิดเดียว

ปัจจุบัน บริษัทมีรายได้จากการจำหน่ายเครื่องเล่นปาเป้าอิเล็คทรอนิคส์ เป็นหลัก
ซึ่งคิดเป็นประมาณร้อยละ 89 ดังนั้นจึงอาจพิจารณาได้ว่าบริษัทพึ่งพิงผลิตภัณฑ์เพียงชนิดเดียว
หากความนิยมของสินค้าเปลี่ยนแปลงไป อาจมีผลกระทบต่อรายได้ของบริษัทอย่างมีนัยสำคัญ

บริษัทอยู่ในระหว่างการพัฒนาผลิตภัณฑ์ใหม่ๆ เช่น โต๊ะพูล และโต๊ะฟุตบอล
เพื่อจำหน่ายภายใต้ตราสินค้าของตนเอง ดังนั้น
หากโครงการพัฒนาผลิตภัณฑ์ดังกล่าวเสร็จสมบูรณ์และประสบความสำเร็จในการทำการตลาด
บริษัทจะมีผลิตภัณฑ์ใหม่ๆ ภายใต้ตราสินค้าของบริษัทเพิ่มขึ้นจากเดิม
ซึ่งจะช่วยลดความเสี่ยงของบริษัทจากการพึ่งพิงผลิตภัณฑ์เพียงชนิดเดียว

4. ความเสี่ยงจากการพึ่งพิงผู้ถือหุ้นใหญ่ และอาจจะเกิดความขัดแย้งทางผลประโยชน์กับบริษัทฯ
ในอนาคต

MMC ซึ่งเป็นผู้ถือหุ้นรายใหญ่ของบริษัท คิดเป็นร้อยละ 26.25 ของทุนชำระแล้ว
เป็นบริษัทที่ประกอบธุรกิจผลิตและจำหน่ายเครื่องเล่นปาเป้าอิเลคทรอนิคส์เช่นกัน
ดังนั้นการประกอบธุรกิจที่คล้ายคลึงกันดังกล่าว
อาจก่อให้เกิดความเสี่ยงในการขัดแย้งทางผลประโยชน์และความเสี่ยงในการประกอบธุรกิจแข่งขันกับบริษัท
อย่างไรก็ตาม บริษัทได้จัดทำสัญญาระหว่างผู้ถือหุ้น (Shareholder Agreement) กับ MMC
ซึ่งกำหนดห้ามผู้ถือหุ้นดำเนินธุรกิจที่เป็นการแข่งขันกับบริษัทในพื้นที่ที่กำหนดตลอดระยะเวลาที่สัญญามีผลบังคับใช้และต่อเนื่องไปอีก
6 ปีหากมีการยกเลิกสัญญาระหว่างผู้ถือหุ้น

นอกจากนี้ บริษัทได้จัดทำสัญญาซื้อตราสินค้า กับ MMC
ซึ่งทำให้บริษัทได้รับสิทธิแต่เพียงผู้เดียวในการจำหน่ายเครื่องเล่นอิเลคทรอนิคส์ภายใต้ตราสินค้า
"Medalist" ในพื้นที่ที่บริษัทได้รับสิทธิ ดังนั้น MMC
จะไม่สามารถจำหน่ายเครื่องเล่นปาเป้าอิเลคทรอนิคส์โดยใช้ตราสินค้า "Medalist"
ในพื้นที่ที่บริษัทได้รับสิทธิตลอดไป
ยกเว้นเป็นการจำหน่ายผลิตภัณฑ์ในฐานะตัวแทนจำหน่ายสินค้าหรือลูกค้ารายหนึ่งของบริษัทเท่านั้น
ดังนั้นการจัดทำสัญญาดังกล่าวทั้ง 2 ฉบับ
จะช่วยลดผลกระทบจากความขัดแย้งทางผลประโยชน์ในการประกอบธุรกิจแข่งขันกันได้ในระดับหนึ่ง

5. ความเสี่ยงด้านความผันผวนของอัตราแลกเปลี่ยน

บริษัทจำหน่ายสินค้าเกือบทั้งหมดไปยังตัวแทนจำหน่ายสินค้าในต่างประเทศ
ทำให้มีรายได้เป็นเงินตราต่างประเทศส่วนใหญ่ในรูปเงินสกุลดอลลาร์สหรัฐ จึงอาจพิจารณาได้ว่า
บริษัทมีความเสี่ยงจากความผวนผันของอัตราแลกเปลี่ยน อย่างไรก็ตาม ในระยะเวลา 3 ปี
ที่ผ่านมา ความผันผวนของอัตราแลกเปลี่ยนอยู่ในขอบเขตที่บริษัทสามารถควบคุมและบริหารจัดการได้
ดังนั้น บริษัทจึงยังมิได้มีการนำเครื่องมือป้องกันความเสี่ยงจากอัตราแลกเปลี่ยนมาใช้แต่อย่างใด

อย่างไรก็ดี บริษัทมีนโยบายติดตามแนวโน้มการเปลี่ยนแปลงของอัตราแลกเปลี่ยนเป็นประจำ
โดยอาศัยจากประสบการณ์ของผู้บริหารและข่าวสารเศรษฐกิจที่เปิดเผยโดยทั่วไป
รวมทั้งมีการวางแผนที่จะนำเครื่องมือทางการเงินมาใช้เพื่อป้องกันความเสี่ยงของการเปลี่ยนแปลงของอัตราแลกเปลี่ยน
เช่น การทำสัญญาแลกเปลี่ยนเงินตราต่างประเทศ หรือการซื้อขายเงินตราต่างประเทศล่วงหน้า
เป็นต้น ทั้งนี้บริษัทจะพิจารณาตามความเหมาะสมและความจำเป็น
โดยเปรียบเทียบจากระดับและโอกาสของการเกิดความเสี่ยงดังกล่าวกับค่าใช้จ่ายของการใช้เครื่องมือทางการเงิน